বৈষয়িক উন্নতি এবং শৈল্পিক উন্নতির মধ্যে প্রধান পার্থক্যই হলো, প্রথমটির সঙ্গে টাকা-পয়সা সরাসরি সম্পর্কিত এবং অর্থ-কড়িই এখানে মুখ্য। দ্বিতীয়টির সঙ্গে অর্থ উপার্জনের ধারণা সম্পৃক্ত নয়, সম্পৃক্ত মনের প্রশান্তি। তবে শিল্পকলাও পর্যাপ্ত টাকা-পয়সা এনে দিতে পারে, দেয়; এমনটিও অনেকবার দেখেছি। কিন্তু এ যুগে, আমরা দেখতে পাচ্ছি, শিল্পকলার নিষ্কলুষ এলাকাটিও নানারকম বিষয়বুদ্ধি দ্বারা কলুষিত হয়ে চলেছে। যে নবীন শিল্পী তার প্রতিভা ও অধ্যবসায় খাটিয়ে বিরাট সম্ভাবনার দরজা খুলে দিতে পারেন, তাকেও আমরা টাকা-পয়সার জন্য ঘন ঘন ছোট মাপের কাজ, যেমন বইয়ের প্রচ্ছদ, করতে দেখি। কবি-শিল্পীদের জন্য এ এক অরুন্তুদ সময়। তারা অনেকেই ভদ্রভাবে বাঁচতেই পারছেন না; মন ঢেলে কাজ করবেন কিভাবে ?